REPUBLIKA HRVATSKA

ŽUPANIJA VIROVITIČKO-PODRAVSKA

GRAD SLATINA

**DJEČJI VRTIĆ SUNCOKRET**

Slatina, Ribnjak 16

KLASA: 601-02/19-05/13

URBROJ: 2189-75-05-19-13

Slatina, 12.7.2019.

**IZVJEŠĆE O**

**ODGOJNO-OBRAZOVNOM RADU**

**ZA PEDAGOŠKU 2018./2019. GODINU**

 ravnateljica

 Dječjeg vrtića Suncokret

 \_\_\_\_\_\_\_\_\_\_\_\_\_\_\_\_\_\_\_

 Snježana Dupan-Lovrić

Slatina, srpanj 2019. godine

Na temelju članka 40. stavak 4. Zakona o predškolskom odgoju i obrazovanju (NN

10/97, 10/07 i 94/13) i članka 43. stavak 1. Statuta Dječjeg vrtića Suncokret

**IZVJEŠĆE O ODGOJNO-OBRAZOVNOM RADU**

**DJEČJEG VRTIĆA SUNCOKRET**

**ZA PEDAGOŠKU 2018./19. GODINU**

usvojeno je na sjednici Odgojiteljskog vijeća održanoj 9.7.2019. godine a donijelo

ga je Upravno vijeće Dječjeg vrtića 12.7.2019. godine.

KLASA: 601-02/19-05/14

URBROJ: 2189-75-05-19-14

Ravnateljica DV Suncokret Predsjednica Upravnog vijeća:

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

Snježana Dupan-Lovrić Božica Majhen

U Slatini, 12.7.2019.

**SADRŽAJ:**

[1. UVOD 4](#_Toc13640362)

[2. USTROJSTVO RADA 4](#_Toc13640363)

[3. MATERIJALNI UVJETI 5](#_Toc13640364)

[3.1. Prostor i oprema 5](#_Toc13640365)

[3.2. Sredstva 6](#_Toc13640366)

[4. NJEGA I SKRB ZA TJELESNI RAST I ZDRAVLJE DJECE 7](#_Toc13640367)

[4.1. Realizacija Programa zdravstvene zaštite djece, higijene i prehrane 7](#_Toc13640368)

[4.2. Higijensko-tehnički zahtjevi za prostore u Dječjem vrtiću 8](#_Toc13640369)

[4.3. Ekološki čimbenici u programu 9](#_Toc13640370)

[5. REALIZACIJA ODGOJNO-OBRAZOVNOG PROGRAMA 9](#_Toc13640371)

[5.1. Programi odgojno-obrazovnog rada 9](#_Toc13640372)

[5.2. Strategija rada 13](#_Toc13640373)

[5.3. Načini unapređenja rada 13](#_Toc13640374)

[5.4. Globalni cilj rada u 2018./19. godini 13](#_Toc13640375)

[5.5. Zadaće - osnovne potrebe djeteta 14](#_Toc13640376)

[5.6. Nositelji odgojno-obrazovnog rada 16](#_Toc13640377)

[5.7. Pedagoška dokumentacija 17](#_Toc13640378)

[6. STRUČNO USAVRŠAVANJE 17](#_Toc13640379)

[7. SURADNJA S RODITELJIMA 17](#_Toc13640380)

[8. SURADNJA S DRUŠTVENIM ČIMBENICIMA 18](#_Toc13640381)

[9. VREDNOVANJE PROGRAMA 19](#_Toc13640382)

[10. REALIZACIJA PLANA I PROGRAMA RADA RAVNATELJICE 19](#_Toc13640383)

[11. REALIZACIJA PLANA I PROGRAMA RADA UPRAVNOG VIJEĆA I OSTALIH STRUČNIH TIJELA 20](#_Toc13640384)

[12. UPISI U NOVU PEDAGOŠKU GODINU 20](#_Toc13640385)

[13. ZAKLJUČAK 21](#_Toc13640386)

# UVOD

Dječji vrtić Suncokret osnovan je 2007. godine kao prvi i još uvijek jedini privatni vrtić u Virovitičko-podravskoj županiji. Osnovali su ga Snježana Dupan-Lovrić i Ivica Lovrić u namjenski izgrađenom i opremljenom objektu veličine 400 metara kvadratnih kapaciteta 2 odgojne skupine.

Suvremene metode odgoja i naobrazbe u Dječjem vrtiću Suncokret koje podrazumijevaju prirodni način učenja kao osnovni način rada usmjerene su na dijete i pomoću njih prepoznaju se individualne potrebe svakog djeteta ponaosob u kontekstu njegova cjelovitog razvoja. Naglasak na demokratskim načelima odgoja, odgoj i obrazovanje temeljeno na ljudskim pravima - osobito pravima djece, i partnerski odnos između odraslih i djece također su jedne od temeljnih odrednica Programa rada u našem vrtiću.

Na početku pedagoške 2018./19. godine u Dječji vrtić Suncokret u Slatini uveli smo cjelodnevni Program ranog učenja engleskog jezika. Osim toga Programa korisnicima smo u pedagoškoj 2018./2019. godini nudili i poslijepodnevnu opću igraonicu u trajanju dva sata dnevno.

Područni odjel u Mikleušu osim redovitog programa odgojno-obrazovnog rada nudio je svojim korisnicima i Program pripreme za školu te Englesku igraonicu.

Ideju vodilju i geslo Dječjeg vrtića „Suncokret“ koje glasi: *„Kao suncokret Suncu mi se* *okrećemo Djetetu“* trudili smo se provoditi u svim oblicima rada s djecom, ali i s roditeljima te širom društvenom zajednicom.

# USTROJSTVO RADA

Redoviti program u Dječjem vrtiću Suncokret u Slatini odvijao se je u dvije odgojne skupine djece mješovitog uzrasta 3 do 7 godina. U prvu skupinu bilo je upisano 23 djece a u drugu 20 djece.

Redoviti program u Područnom odjelu Mikleuš odvijao se je u jednoj odgojnoj skupini djece mješovitog uzrasta 3 do 7 godina. U skupinu je bilo upisano 20 djece.

U Dječjem vrtiću Suncokret u Slatini bila su zaposlena 4 odgojitelja: Kristina Cerovski, Gordana Rakocija, Marko Bolić i Marija Dupan.

U Područnom odjelu Mikleuš bile su zaposlene 2 odgojiteljice: Ivana Škulj i Maja Mamula (učiteljica razredne nastave).

Snježana Dupan-Lovrić obavljala je poslove ravnatelja u vrtiću.

Poslove čišćenja u vrtiću u Slatini obavljala je spremačica, kao i u Područnom odjelu Mikleuš.

Administrativno-računovodstvene poslove obavlja uslužni računovodstveni servis.

Hrana za djecu u oba objekta priprema se u Dječjem vrtiću Suncokret u Slatini.

Obavljanje poslova vanjskih stručnih suradnika – više medicinske sestre i pedagoga osigurano je posebnim ugovornim odnosom. Poslove medicinske sestre obavljala je viša med. sestra Renata Vujić a poslove pedagoga Božica Majhen.

Radno vrijeme Dječjeg vrtića Suncokret u Slatini odvijalo se je tijekom cijele godine od 7.00 do 18.00 sati, osim tijekom ljetnih mjeseci kada je vrtić završavao s radom u 16.00 sati.

Radno vrijeme Područnog odjela Mikleuš odvijalo se je tijekom cijele godine od 7.00 do 15.00 sati,

Radno vrijeme odgojitelja u Slatini:

1. skupina: 7.30 – 13.00 sati: odgojitelj u prijepodnevnoj smjeni

12.30 – 18.00 sati: odgojitelj u poslijepodnevnoj smjeni

2. skupina: 6.30 – 12.00 sati: odgojitelj u prijepodnevnoj smjeni

 12.00 – 15.00 sati: odgojitelj u poslijepodnevnoj smjeni

Radno vrijeme odgojitelja u Mikleušu:

7.00 – 12.30 sati: odgojitelj u prijepodnevnoj smjeni

9.30 – 15.00 sati: odgojitelj u poslijepodnevnoj smjeni

Radno vrijeme ravnateljice odvijalo se je od 7.00 – 15.00 sati, odnosno prema potrebi.

# MATERIJALNI UVJETI

## Prostor i oprema

Dječji vrtić Suncokret u Slatini nalazi se u mirnom naselju obiteljskih kuća, bez buke i gustog prometa te je okružen zelenim površinama, drvećem i vinogradima.

Objekt u kojemu obavlja svoju djelatnost namjenski je izgrađen objekt 2007. godine. Kapacitet vrtića je dvije odgojne skupine djece.

U prizemlju objekta nalaze se dvije sobe dnevnog boravka, sanitarni čvor, garderoba i terasa.

U suterenu se nalaze kuhinja, spremište, sanitarni čvor za odrasle, soba za izolaciju i uprava vrtića.

Soba za dnevni boravak djece bila je opremljena tako da omogućuju formiranje različitih središta aktivnosti: za likovno izražavanje, za građenje, za dramske i obiteljske igre, za početno čitanje i pisanje (s računalom), za matematiku i manipulativne igre, za glazbu, za istraživanje prirode. Djeca su slobodno mogla cirkulirati u potrazi za zanimljivim aktivnostima, a poticajna sredstva u središtima aktivnosti mijenjala su se i nadopunjavala u skladu s interesima i potrebama djece.

Potrošni materijal za redovitu djelatnost i neposredan rad s djecom bio je osiguran tijekom cijele pedagoške godine u optimalnim količinama.

Vanjski prostor vrtića čini dvorište s velikom travnatom površinom dijelom zasađenom ukrasnim grmljem i voćkama. U dvorištu se nalazi oprema na igralištu a ljuljačke, tobogan, klackalice, penjalice, klupe, stolovi načinjeni je od prirodnog materijala – drva. Posebna pozornost dana je održavanju svih postojećih sredstva i pomagala u unutrašnjim i vanjskim prostorima vrtića kao i oplemenjivanju zelenih površina i igrališta.

U neposrednoj blizini vrtića nalazi se velika zelena površina (zimi sanjkalište) sa zasađenim drvećem, vinogradi, čak i jezero, i ta okolina na najbolji i najprirodniji način podupire program suživota djece i prirodne okoline.

Područni odjel u Mikleušu svoju djelatnost obavlja u sklopu Osnovne škole Mikleuš. Vrtić ima posebni ulaz, garderobu, sobu dnevnog boravka, sanitarni čvor za djecu i djelatnike, te priručnu kuhinju. Vanjski prostor čini dvorište i igralište s opremom za igru. Područnom odjelu u prosincu 2017. godine verificiran je Program rada od strane Ministarstva znanosti i obrazovanja a u siječnju 2018. godine od Ureda državne uprave u Virovitičko-podravskoj županiji Područni odjel je dobio Rješenje o ispunjavanju svih uvjeta za početak odgojno-obrazovnog rada.

## Sredstva

Za djelatnost Dječjeg vrtića Suncokret u pedagoškoj 2018./2019. godini bila su osigurana financijska sredstva od osnivača vrtića, uplata roditelja (redoviti program i igraonice), iz proračuna Grada Slatine, proračuna Općine Mikleuš, Općine Nova Bukovica, Općine Sopje i Općine Čađavica, Ministarstva znanosti i obrazovanja (za Program predškole) te od sponzora i donatora.

Ekonomska cijena Dječjeg vrtića Suncokret u Slatini iznosi 1.300 kuna mjesečno.

Sufinanciranje Grada Slatine iznosilo je 52% ekonomske cijene (680 kn po djetetu mjesečno).

Grad sufinancira 25 polaznika vrtića

Participacija roditelja iznosila je 48% ekonomske cijene (620 kn po djetetu mjesečno).

Osam polaznika vrtića s područja općine Nova Bukovica sufinancira Općina Nova Bukovica u iznosu od 80% ekonomske cijene (1.040 kn mjesečno) a participacija roditelja s područja općine Nove Bukovice iznosi 20% ekonomske cijene (260 kn mjesečno).

Četiri polaznika vrtića s područja općine Sopje sufinancira Općina Sopje u iznosu od 60% ekonomske cijene (780 kn mjesečno) a participacija roditelja s područja općine Sopja iznosi 40% ekonomske cijene (520 kn mjesečno).

Četiri polaznika vrtića s područja općine Čađavica sufinancira Općina Čađavica u iznosu od 60% ekonomske cijene (780 kn mjesečno) a participacija roditelja s područja općine Čađavice iznosi 40% ekonomske cijene (520 kn mjesečno).

Ekonomska cijena Područnog odjela u Mikleušu niža je od ekonomske cijene u Slatini jer Općina Mikleuš pokriva sve troškove režija, čišćenja prostora i higijenskog materijala. Stoga Općina Mikleuš participira sa 740 kn po djetetu mjesečno (20 djece), a cijena za roditelje je 280 kn po djetetu mjesečno.

# NJEGA I SKRB ZA TJELESNI RAST I ZDRAVLJE DJECE

## Realizacija Programa zdravstvene zaštite djece, higijene i prehrane

U vrtiću je tijekom pedagoške godine praćeno cijepljenje djece protiv zaraznih bolesti, djeca su obavljala liječnički pregled prije polaska u vrtić, obavljeni su i zdravstveni pregledi djece nakon izostanka zbog bolesti duljeg od 60 dana, protuepidemijske mjere u slučaju pojave zaraznih bolesti, provođen je zdravstveni odgoj djece u vezi pravilnih higijenskih navika i usvajanja zdravog načina življenja kao i zdravstveno prosvjećivanje zaposlenih u dječjem vrtiću, roditelja i djece. Organizirani su različiti sportsko-rekreativni programi, provođena je stalna kontrola higijene svih prostora, inventara, igračaka i njihova redovita dezinfekcija, vodimo brigu o zdravlju dječjih zubi, unapređivana je prehrana u vrtiću (uz glavne obroke, doručak i ručak, u vrtiću postoje još i prijepodnevna i poslijepodnevna užina gdje se posebna pozornost i prednost daje sezonskom voću), redovito se prati kvaliteta hrane (mikrobiološka analiza hrane i posuđa). Organiziran je sistematski pregled svih djelatnika u skladu sa zakonskim propisima, popunjavan je komplet prve pomoći i priručne apoteke, provođene su preventivne mjere za očuvanje zdravlja (provjetravanje prostora, dezinfekcija, zaštita djece od povreda i infekcija), redovito je održavana higijena ruku, radnih površina, igračaka te općenito vanjskih i unutrašnjih površina vrtića – obavljaju odgojitelji te spremačice u vrtiću.

Redovito se vodi sva zdravstvena dokumentacija: kontinuirana antropometrijska mjerenja djece, evidencija oboljenja i povreda djece, evidencija sanitarnog te higijensko-epidemiološkog nadzora, evidencija epidemioloških indikacija te evidencija o zdravstvenom odgoju.

U objektima vrtića postavljeni su ormarići prve pomoći, svakodnevno se pazi na sigurnost djece i sigurno življenje u unutarnjim i vanjskim prostora vrtića kao i na ispravnost sprava za igranje a boravak na zraku provodi se svakodnevno u skladu s vremenskim uvjetima u vanjskom prostoru vrtića.

Prehrana djece u vrtiću je raznovrsna a jelovnici se izrađuju prema novim prehrambenim standardima koji se temelje na unaprijed definiranim preporučenim energetskim i nutritivnim vrijednostima uz suglasnost Ministarsva zdravstva i Ministarstva za odgoj i obrazovanje. Pravilnim odabirom zdravih namirnica u jelovnike nastoji se djecu naučiti zdravim prehrambenim navikama. Prehrana djece u vrtiću osigurava 2/ 3 energetskih potreba. Posebna pozornost posvećuje se djeci s posebnim potrebama u prehrani (alergije ). Vodi se briga o dostupnosti tekućine (vode) svakom djetetu. Broj obroka za svako dijete osigurano je dužinom boravka u vrtiću, te u 10- satnom programu svako dijete dobije 4 obroka dnevno.

Higijensko-sanitarne uvjete prehrane nadzire sanitarna inspekcija. U okviru segmenta

higijensko-sanitarnog nadzora, u vrtiću je proveden HACCP sustav.

Trudili smo se zadovoljavati dječje potrebe za kretanjem i odmorom, te smo na svježem zraku boravili kada god su nam to vremenske prilike omogućavale, a poslijepodnevni odmor organiziran je za onu djecu koja imaju tu potrebu (desetak djece).

Za vrijeme boravka u vrtiću djeca konzumiraju četiri obroka i to:

- doručak (klizni, po dolasku djeteta u vrtić, do 8.15 sati)

- užina (u 10.00 sati)

- ručak (od 11,30 do 12,15 sati)

- užina (u 14.00 sati)

Napominjemo da su sezonsko voće te pitka voda stalno dostupni djeci, te ih oni konzumiraju kada zažele.

## Higijensko-tehnički zahtjevi za prostore u Dječjem vrtiću

 Dječji vrtić Suncokret u Slatini i Područni odjel u Mikleušu zadovoljavaju sve higijensko- tehničke zahtjeve koje se odnose na osvjetljenost, sunčevu svjetlost, prozračivanje, toplinsku zaštitu, zaštitu od buke i akustiku, opskrbu vodom, odvodnju otpadnih tvari, elekrtične instalacije i zaštitu od požara. Prirodna osvjetljenost prostorija je dobra i osigurana je primjerena kvaliteta i jačina osvjetljenosti. Sobe dnevnog boravka imaju optimalno osvjetljenje sunčevom svjetlosti zbog baktericidnog djelovanja a osigurano je i zamračenje. Svi prostori za rad i boravak imaju uvjete za prirodno ozračivanje. Toplinska zaštita, zaštita od buke i akustika zidnih i stopnih konstrukcija osigurana je prema važećim propisima i standardima. Opskrba vodom ostvaruje se vodovodnom mrežom sa zdravstveno ispravnom vodom za piće. Otpadne vode vrtića priključene su na kanalizaciju prema važećim propisima i standardima. Električna instalacija je zaštićena i osigurana. Provedene su i instalacije za telefon i internetski priključak. Zaštita od požara je osigurana, definirana sustavom evakuacijskih puteva i izlaza te protupožarnom opremom.

## Ekološki čimbenici u programu

Cilj ekološkog odgoja u vrtiću je razvijati eko-osjetljivost predškolskoga djeteta prema okolišu i taj cilj sustavno smo ostvarivali putem svih aktivnosti tijekom cijele godine.

Mnoga ekološka saznanja, eko-komunikacije i ekološku osjetljivost djeca su stjecala provođenjem životno-praktičnih i radnih aktivnosti koje omogućavaju razvoj njihove eko-svijesti kao budućih odgovornih građana ovoga društva. Djeca su zajedno s odgojiteljima obrađivala svoj vrt i cvjetnjak i na taj način stjecala nova životna i praktična iskustva. Pored živih primjera djeca su svoje doživljaje i iskustva upotpunila raznim slikama, tekstualnim materijalima i multimedijalnim sadržajima. Provodili smo i aktivnosti za promicanje zdravog načina života i zdrave prehrane, u što su se maksimalno uključili i roditelji. U središtu proučavanja prirode i zelenom kutiću vršili smo različite eksperimente i projekte vezane za rast i razvoj biljaka, eksperimente s vodom i sl., što je djecu dovodilo do spoznaja što je sve biljkama i životinjama, a na kraju i ljudima, potrebno za rast i razvoj, što im šteti te kako se svi zajedno moramo ponašati da očuvamo prirodu, biljni i životinjski svijet i naše zdravlje. Provodili smo i ekološke akcije (čišćenje okoliša), reciklirali smo papir, odvajali otpad (papir, staklo, plastiku, baterije) uzgajali smo ljekovito i začinsko bilje, brinuli o životinjama (pticama, žabama, kukcima, leptirima, domaćim životinjama), racionalno smo trošili prirodne resurse (vodu, plin, el. energiju) i sirovine (osobito papira). Izrađivali smo uporabne predmete od odbačene ambalaže a prezentirali smo sve naše eko-aktivnosti u tisku i medijima Grada Slatine, Virovitičko-podravske županije i šire.

Aktivnostima koje su vezane za određene datume u godini (Međunarodni dan zaštite životinja, Svjetski dan hrane, Svjetski dan nepušača, Međunarodni dan zaštite močvara, Svjetski dan voda, Svjetski dan zdravlja, Dan planeta Zemlje, Dan Sunca, Svjetski dan sporta, Svjetski dan zaštite okoliša, Dan roda, Međunarodni dan borbe protiv ovisnosti i sl.) promicali smo ekološke vrijednosti i ekološku svijest ne samo kod djece, već i na široj relaciji: odgojitelj – dijete - roditelj – društvena zajednica.

# REALIZACIJA ODGOJNO-OBRAZOVNOG PROGRAMA

## Programi odgojno-obrazovnog rada

Dječji vrtić Suncokret u pedagoškoj 2018./2019. godini ostvario je sljedeće programe:

- cjelodnevni i poludnevni Program ranog učenja engleskog jezika u Slatini

- cjelodnevni redoviti program njege, odgoja, naobrazbe, zdravstvene zaštite, prehrane i socijalne skrbi djece predškolske dobi u Mikleušu

- Opću igraonicu – svakodnevnu poslijepodnevnu igraonicu za djecu u trajanju od dva sata u Slatini

- Program pripreme za školu – svakodnevni program u trajanju od dva sata u Područnom odjelu u Mikleušu.

- Englesku igraonicu u trajanju od 45 minuta dva puta tjedno u Mikleušu.

Program rada Dječjeg vrtića Suncokret temeljen je na Prijedlogu koncepcije razvoja predškolskog odgoja i Programskom usmjerenju odgoja i naobrazbe predškolske djece Republike Hrvatske. Uz njih osnovu Programa čini razvijanje komunikacijske kompetencije na engleskom jeziku, humanistički pristup procesu odgoja kojim se ističe, vrednuje i podržava razvoj individualnih osobina djece, ekološki odgoj kao odgoj za očuvanje, zaštitu i unapređivanje prirode i okoliša, te odgoj za čuvanje i štovanje kulturne baštine kraja u kojemu živimo.

Program ranog učenja engleskog jezika usmjeren je cjelovitom zadovoljavanju djetetovih potreba i interesa s naglaskom na omogućavanju da dijete na njemu primjeren i zanimljiv način razvija senzibilitet za engleski jezik. Program ranog učenja engleskog jezika u Dječjem vrtiću u Slatini verificiralo je Ministarstvo znanosti i obrazovanja u svibnju 2018. godine.

Programom rada Dječjeg vrtića poticali smo kod djece:

- očuvanje tjelesnog i mentalnog zdravlja

- razvoj stvaralačkih mogućnosti kroz aktivan, znatiželjan, stvaralački odnos prema okolini

- sposobnost otkrivanja i rješavanja problema

- kreativnost, maštovitost i domišljatost

- učenje kroz igru

- razvoj punih potencijala i mogućnosti svakog pojedinog djeteta

- brigu o svojoj zajednici, prirodi i okruženju.

- razumijevanje prirodnih procesa i njihove uzajamne ovisnosti

- izgradnju pozitivnih stavova i odnosa prema okolišu u praksi, u akciji, u življenju

- želju za očuvanjem izvorne baštine svojega kraja

- povezanost sa zavičajem i ljudima među kojima žive.

Uvažavajući karakteristike razvoja djece pozitivno smo utjecali na njihov tjelesni, psihomotorni, socio-emocionalni te spoznajni razvoj, kao i govor, komunikaciju, izražavanje i dječje stvaralaštvo.

U protekloj godini na djeci prilagođen način obilježili smo brojne značajne datume i događaje u vrtiću:

- Hrvatski Olimpijski dan

- Kros Grada Slatine

- Sanela radionice Zagreb „Magic English Box“

- Dani indijske kulture u vrtiću

- Obilježavanje prvog dana jeseni

- Dječji tjedan (sklop aktivnosti u suradnji s DND Slatina)

- Posjet gradonačelniku Grada Slatine i načelniku Općine Mikleuš

- Dani kruha

- Posjet Crkvi sv. Josipa

- Posjet župnika u PO Mikleuš

- Nastup na gradskoj manifestaciji „Jesen i dani kruha u Slatini“

- Susret s predsjednicom RH Kolindom Grabar-Kitarović

- Svjetski dan štednje – posjet Slatinskoj banci

- Slatinska mala scena – predstava „Anica i Danica“

- Posjet Gradskoj knjižnici i čitaonici povodom Mjeseca hrvatske knjige

- radionica modeliranja u glini s kiparicom Danijelom Halužan

- obilježavanje Međunarodnog dana djeteta – posjet Volonterskog kluba IOŠ Slatina

- Radionica s roditeljima – izrada božićnih ukrasa

- Prometne radionice u suradnji s Policijskom postajom Slatina

- vježba evakuacije, spašavanja i požarne intervencije u PO Mikleuš

- Bajkaonica DND-a Slatina

- Blagdan sv. Nikole (posjet Sv. Nikole i darivanje djece)

- Blagdanski nastup u POU Slatina (DND Slatina)

- Blagdanski nastup u OŠ Mikleuš

- Obilježavanje prvog dana zime

- Nastup na Adventskom sajmu u Slatini i Mikleušu

- sudjelovanje na izložbi „Spavaj mali Božiću“ u Zavičajnom muzeju u Slatini

- Betlehemsko svjetlo mira u vrtiću

- Božić (Moto-Mrazevi u vrtiću, podjela darova, kazališna predstava „Božićna čarolija“, posjet Djeda Mraza)

- Nova godina (tradicionalni običaji)

- Nastup na manifestaciji „Noć muzeja“

- Valentinovo (vrtićka svečanost)

- Maskenbal u vrtiću (ples pod maskama)

- Maskenbali u organizaciji DND Slatina i DND Mikleuš

- Dan očeva

- Obilježavanje prvog dana proljeća

- Svjetski dan voda

- Mađunarodni dan osoba s Down sindromom

- Prvi dan proljeća

- Fotografiranje u vrtiću

- Svjetski dan šale – gostovanje na Radio Slatini

- Otvoreni sati engleskog jezika

- Uskrs (sklop aktivnosti, radionica s roditeljima i izložba uskrsnih dekoracija)

- Posjet humanitarne organizacije „Living life“ i Crvenog križa Slatina – darivanje djece

- Sanela radionice Zagreb „Glazbene slikovnice“

- Zelena čistka

- Proljetni nastupi – nastup u POU Slatina i u Mjesnom domu Mikleuš

- Proljetni koncert učenika Osnovne glazbene škole Milka Kelemena u vrtiću

- Dan planeta Zemlje (sklop aktivnosti)

- Posjet 1. razredu OŠ Mikleuš

- „Poklanjam ti zvuk“ – glazbeno-opuštajuće radionice u suradnji s prof. Svjetlanom Dupan

- Majčin dan – sklop aktivnosti u vrtiću

- Međunarodni dan obitelji

- Blagdan sv. Florijana – posjet DVD Slatina i DVD Ćetekovac

- Svjetski dan Sunca

- Međunarodni dan plesa

- Cvjetni korzo u Slatini

- Nastup na otvorenju Proljetnog sajma u Slatini

- Završne svečanosti predškolaca

- Jednodnevni izlet u Dječji vrtić Suhopolje, Gradsku knjižnicu i čitaonicu u Virovitici i etno imanje u Otrovancu

- Olimpijski festival u Virovitici

- Cvjetni korzo u Orahovici

- Koncert malog zbora Osnovne škole Milka Kelemena

- Obilježavanje prvog dana ljeta

- Radionica joge za najmlađe u Područnom odjelu Mikleuš

- Projekt „Što naši roditelji rade kada rade?“

- Državna „Nagrada Ivan Filipović“ ravnateljici Snježani Dupan-Lovrić

- Proslave dječjih rođendana.

U Dječjem vrtiću Suncokret u Slatini tijekom pedagoške 2018./19. godine od kraćih se je programa odvijala Opća igraonica. U rad Opće igraonice bilo je uključeno 10-ak djece (broj upisane djece varirao je tijekom godine).

U Područnom odjelu Mikleuš uz redoviti program odvijao se je i Program pripreme za školu u trajanju dva sata dnevno te Engleska igraonica dva puta tjedno po 45 minuta. U Program pripreme za školu u Mikleušu bilo je uključeno 5 djece s područja općine Mikleuš a u Englesku igraonicu je bilo uključeno 10 djece.

U skladu s humanističko-razvojnom koncepcijom Programskog usmjerenja odgoja i obrazovanja predškolske djece te Nacionalnog programa odgoja i obrazovanja za ljudska prava cilj rada igraonice općeg tipa bio je da bogatom i poticajnom sredinom potičemo cjelovit razvoj djeteta. Posebno se to odnosi na socijalno-emocionalne dimenzije i stvaralačka svojstva kroz doživljavanje i istraživanje u raznovrsnim igrama i aktivnostima. Ovi ciljevi su i ostvareni jer su djeca s velikom radošću pohađala ovu igraonicu, a i roditelji su nam iskazivali svoje zadovoljstvo i slali pozitivne povratne informacije kroz cijelo vrijeme održavanja opće igraonice. U neposrednom radu s djecom provodile su se sve vrste igrovnih aktivnosti vezane uz tematske cjeline ali i teme koje su proizlazile iz interesa i inicijative djece (rad na projektima). Ponudom najrazličitijih tehnika izražavanja djeca su svakodnevno imala priliku za stvaralačke aktivnosti i prigode za upoznavanje novih materijala. Interaktivnim igrama, igrama s pravilima, poticanjem komunikacije i dogovora među djecom razvijala se je vještina suradnje, uvažavanja različitosti, samokontrole i prilagođavanje životu u zajednici. Neposrednim opažanjem, istraživanjem i eksperimentiranjem u igraonici i izvan nje razvijale su se spoznajne mogućnosti i aktivan odnos djece prema procesu spoznavanja i učenja.

## Strategija rada

Osnovno polazište u našem odgojnom-obrazovnom procesu i kurikulumu je humanističko razvojna koncepcija, prema kojoj je dijete aktivan subjekt u vlastitom učenju, odgoju i razvoju, koje ima svoje mišljenje, emocije, potrebe i želje. Osim toga, dijete je i znatiželjno i kompetentno, s raznovrsnim interesima, mogućnostima i znanjima, te je u interakciji sa socijalnom i materijalnom okolinom. Shvaćanje djeteta polazište je za oblikovanje svih segmenata odgojno-obrazovnog procesa. Prema tome, kurikulum polazi od djeteta i njegovih interesa, potreba, prava i mogućnosti, te je otvoren, dinamičan, promjenjiv i razvojan. Odgojno-obrazovno djelovanje zahtjeva visoku razinu osobnih i profesionalnih kompetencija stručnih radnika, što iziskuje kontinuirano stručno usavršavanje. Misija Dječjeg vrtića Suncokret je aktivan i istraživački pristup ranom i predškolskom odgoju i obrazovanju djece, promicanje humanih vrijednosti, osiguravanje poticajnog okruženja za rast i razvoj potencijala svakog djeteta, uvažavanje i zadovoljavanje dječjih potreba te utjecanje na razvoj roditeljskih kompetencija. Pritom kao viziju imamo vrtić kao dječju kuću radosnog odrastanja. Kako bismo postigli navedeno radimo i na senzibiliziranju i zajedničkom kontinuiranom djelovanju svih sudionika u odgojno-obrazovnom procesu u cilju ostvarivanja kvalitetnijeg odgoja i obrazovanja djece. Dakle, zajednička vizija pokreće naše akcije i stvara obvezu suradnje djelatnika, a i roditelja u kreiranju zajedničkih vrijednosnih sustava radi podizanja kvalitete rada.

## Načini unapređenja rada

Na različite načine unapređivali smo svoj pedagoški i stručni rad: skrbili smo za razvijanje individualnih sposobnosti djece, organizirali rad s nadarenom djecom, radili na društvenoj zaštiti djece, stručno se usavršavali, poticali kod djece situacijsko učenje engleskog jezika kroz igru, uključivali roditelje u vrtićke aktivnosti, savjetovali se sa stručnjacima te vodili pedagošku i zdravstvenu dokumentaciju.

## Globalni cilj rada u 2018./19. godini

Cilj Programa rada Dječjeg vrtića je zdravo, sretno i zadovoljno dijete kojemu se kroz situacijsko učenje osigurava razvoj kompetenencije/komunikacije na engleskom jeziku kao jednom od temelja cjeloživotnog učenja.

## Zadaće - osnovne potrebe djeteta

Povoljan cjeloviti razvoj djeteta i poboljšanje kvalitete njegova života osnovna je uloga vrtića u odgoju predškolskoga djeteta. Uz to, u našem smo vrtiću poticali interes djece za komunikaciju na engleskom jeziku, upoznavali elemente kulturnog konteksta u kojem se koristi engleski jezik te uočavali raznolikosti kultura i svjetonazora kroz prizmu humanizma i tolerancije, koristili engleski jezik u svakodnevnim situacijama, osiguravali oblikovanje vrijednosnog okvira (znanja,odgovornosti, autonomije, kreativnosti) a posebno identiteta “građanina svijeta”, omogućavali djetetu slušno razumijevanje kao osnovu za razvoj govornih vještina, te reprodukciju engleskih riječi i jezičnih struktura.

Polazeći od humanističko-razvojne koncepcije u vrtiću smo tijekom pedagoške godine zadovoljavali sljedeće djetetove potrebe:

1. *Tjelesno - zdravstvene potrebe* – potrebe za:

- hranom (zdravom prehranom i zdravim prehrambenim navikama), tekućinom, čistim zrakom, kretanjem, igrom, boravkom u prirodi

- održavanjem vlastite higijene i higijene prostora

- usavršavanjem prirodnih oblika kretanja (poticati samostalno hodanje, puzanje, trčanje, penjanje, skakanje, provlačenje, gađanje, hvatanje) koristeći objekte i elemente koje nalazimo u prirodi

- samostalnošću (poticati samostalnost pri konzumiranju obroka, oblačenju, njezi zubi i kulturno-higijenskim navikama)

- motoričkim razvojem (djelovati na razvoj ravnoteže, spretnosti i sigurnosti u izvođenju pokreta)

- otpornošću organizma na vanjske utjecaje

- zdravim načinom života (Preventivni program zlouporabe sredstava ovisnosti)

2. *Socio-emocionalne potrebe* – potrebe za:

- ljubavlju, sigurnošću i samopouzdanjem (poticati upornost i vjeru u osobne mogućnosti, učvršćivati pozitivnu sliku o sebi, međusobno pomaganje te potrebu za privatnošću)

- pripadnosti i prihvaćanjem od strane druge djece i odraslih (osobito u doba adaptacije)

- prilagodbom novim uvjetima(omogućiti djetetu upoznavanje prostora i osoba s kojima se susreće u vrtiću, vlastiti izbor partnera u igri, centara aktivnosti, igara i rekvizita)

- altruizmom (razvijati spremnost na prihvaćanje i pomoć djeci s posebnim potrebama i posebnim životnim situacijama)

- stjecanjem sigurnosti u prirodi, snalaženje u svim vremenskim prilikama i općenito bližem i daljnjem okruženju

- uvažavanjem prava drugih, njihovih potreba i osobnosti

- komunikacijom koja pretpostavlja aktivan i suradnički odnos djeteta spram djeteta i odrasloga spram djeteta te konstruktivnim rješenjem sukoba

- izražavanjem svojih potreba, osjećaja, zamisli, radoznalosti i inicijative

- optimističkim doživljajem života koji se temelji na povjerenju u okolinu i sebe ali i priprema za suočavanje s neugodnostima

- dokazivanjem i formiranjem pozitivne slike o sebi

- obilježavanjem i proslavljanjem vjerskih i državnih blagdana

- obilježavanjem važnijih ekoloških datuma u godini

- njegovanjem i obilježavanjem narodnih običaja i manifestacija

3. *Spoznajne potrebe* – potrebe za:

- istraživanjem putem svih osjetila (utjecati na razvoj organa vida, sluha, okusa, opipa i mirisa)

- učenjem kroz igru uz primjenu misaonih radnji (analize, sinteze, uspoređivanja i zaključivanja)

- podržavanjem praktičnog mišljenja i istraživačkoga ponašanja

- građenjem sve bogatije slike svijeta, stjecanje iskustva i znanja o sebi, osobinama ljudi, ljudskim aktivnostima i odnosima, prirodi, materijalnim i duhovnim dobrima

- razvijanjem osnovnih matematičko-logičkih spoznaja (prostorni i vremenski odnosi, oblici, veličine, brojevi i boje)

- stjecanjem i proširivanjem osnova prometne kulture

- radoznalošću u vezi problema zaštite čovjekove okoline, osobito okoline koja ga okružuje

- proširivanjem znanja o uvjetima zdravoga života (čist zrak, voda, zemlja) te mogućnost korekcije onečišćenja okoliša uz vlastiti angažman

- aktivnim praktičnim udjelom u zaštiti okoliša te prevenciji budućih ekoloških problema

- razvijanjem osjećaja pripadnosti svome kraju

- spoznavanjem njegovih duhovnih i materijalnih vrednota

- interesom za stare običaje, govor, pjesme, nošnje i folklor općenito

1. *Kreativne potrebe* – potrebe za:

- individualnom maštovitošću i kreativnošću (sa svakim djetetom stvarati i provoditi njemu prilagođen program kako bi se osjećalo uspješnim i punovrijednim)

- govornim izražavanjem (poticati dijete na verbalno izražavanje, poticati na slušanje druge djece i odraslih, razumijevanje govora, bogaćenje riječnika, govorno stvaralaštvo, razvijati aktivni rječnik, osjećaj za melodioznost rečenice, pravilnu dikciju, cjelovito i gramatički pravilno iskazivanje verbalnih poruka, primjerenu komunikaciju u odgovarajućim situacijama, dogovor, suradnju, kultiviran i društveno prihvatljiv način izražavanja svojega neslaganja)

- likovnim izražavanjem (poticati dijete na razvoj svojih likovnih sposobnosti, izražavanje i istraživanje u svim dostupnim likovnim tehnikama, razvijati kreativnost, radoznalost, maštu i inicijativu kod djece, poticati dječju originalnost bez postavljanja uzoraka i modela te ljubav prema kulturnom i umjetničkom nasljeđu)

- glazbenim izražavanjem (podržavati samostalne pjevačke sposobnosti, sposobnost kretanja uz glazbu, poticati interes za glazbeno djelo, doživljaj glazbenog djela, izražajne mogućnosti djeteta ritmom, glazbom, razvijati glasovne mogućnosti, glazbeni sluh i osjećaj za ritam, mjeru, tempo, jačinu i intenzitet zvuka, senzibilitet za glazbu)

- tjelesnim izražavanjem (razvijati maštovitost i kreativnost u pokretu)

- razvijanjem estetskog senzibiliteta za djela u riječi, formi, kompoziciji, ritmu, boji, dinamici i na svim poljima umjetnosti

- razvijanjem interesa za stari narodni izričaj, priče, legende

- razvijanjem interesa i sudjelovanjem u narodnom likovnom, glazbenom i scenskom stvaralaštvu

Navedene zadaće – potrebe djece zadovoljavali smo putem aktivnosti koncipiranim tako da omogućuju integriranje različitih područja učenja djeteta kako bi odgovarale prirodnom načinu stjecanja znanja. Te aktivnosti razvijaju dječje tjelesne, intelektualne i društvene sposobnosti, a kako se razvoj predškolskog djeteta i njegovo učenje neće odvijati u usko određenim predmetnim područjima nego objedinjeno, svaka aktivnost koja potiče jednu dimenziju razvoja i učenja utjecat će i na druge dimenzije. U aktivnostima koja integriraju različita područja dan je naglasak na važnost timskog rada odgojitelja s djecom kao i međusobno druženje djece različite dobi i različitih sposobnosti.

Kako bi se postavljene zadaće što kvalitetnije ostvarile tijekom godine smo provodili i specifične aktivnosti kao što su izleti, jednodnevne ekskurzije, posjete, odlazak u kazalište, posjete kino-predstavama i sl.

## Nositelji odgojno-obrazovnog rada

Nositelji odgojno-obrazovnog rada u Dječjem vrtiću Suncokret u Slatini bili su:

- odgojitelji: Kristina Cerovski, Gordana Rakocija, Marija Dupan i Marko Bolić.

Nositelji odgojno-obrazovnog rada u Područnom odjelu Mikleuš bili su:

- odgojitelji: Ivana Škulj i Maja Mamula (učiteljica razredne nastave).

## Pedagoška dokumentacija

Tijekom pedagoške 2018./2019. godine djelatnici vrtića vodili su sljedeću pedagošku dokumentaciju:

- Matičnu knjigu djece

- Ljetopis dječjeg vrtića

- Godišnji plan i program odgojno-obrazovnog rada

- Godišnje izvješće o ostvarivanju plana i programa rada

- knjigu pedagoške dokumentacije odgojne skupine s planovima rada, dnevnim pripremama i zapažanjima

- imenik djece

- dnevnu evidenciju djece

- program stručnog usavršavanja

- knjigu zapisnika

- zdravstvene kartone djece.

# STRUČNO USAVRŠAVANJE

Djelatnici dječjeg vrtića u okviru različitih oblika permanentnog usavršavanja u vrtiću i izvan njega stjecali su znanja i vještine relevantne za unapređivanje vlastite pedagoške prakse i prakse vrtića. Odgojiteljice su tijekom godine realizirale program stručnog usavršavanja kroz individualni program stručnog usavršavanja, kroz praćenje stručne literature i stručna predavanja na sjednicama Odgojiteljskih vijeća te kroz stručne skupove i seminare prema planu Ministarstva znanosti, obrazovanja i športa odnosno Agencije za odgoj i obrazovanje.

Osobiti naglasak stavljen je na edukacije za vođenje engleskog programa, u čemu su se svi odgojitelji kontinuirano usavršavali tijekom pedagoške godine.

# SURADNJA S RODITELJIMA

Tijekom cijele pedagoške godine trudili smo se roditeljima pružiti mogućnost da sudjeluju u svim vidovima programa, a aktivno sudjelovanje obitelji u realizaciji odgojnih ciljeva i zadaća u vrtiću poticalo se je putem:

1. intervjua prilikom upisa djece u vrtić (upoznavanje navika i potreba djece, zdravstveno stanje djece i sl.)

2. uključivanja roditelja u neposredan odgojno-obrazovni rad (razdoblje adaptacije, proslave i svečanosti u vrtiću i sl.)

3. individualnih razgovora (snalaženje djece u pojedinim situacijama u vrtiću, odnos prema odgojiteljima i drugoj djeci i sl.)

4. roditeljskih (tematskih, informativnih) sastanaka

5. zajedničkih priredbi, susreta, druženja, izleta i ekskurzija djece (blagdani u vrtiću i izvan njega, Majčin dan)

6. prigodnih radionica (blagdani, svečanosti, proslave)

7. oglasne ploče – Kutića za roditelje

8. informacije i obavijesti putem radija, plakata i informativnih letaka

9. web stranice vrtića.

Cilj zajedničkih sadržaja rada za djecu i s djecom bio je doprinos kvalitetnijem, svestranijem i raznolikijem životu djece. Isto tako roditeljima smo se trudili približiti problematiku predškolskog odgoja i naobrazbe, upoznati ih s organizacijom rada vrtića, s programom odgojno-obrazovnog rada uvažavajući njihove prijedloge i sugestije i s potrebom za jedinstvenim utjecajem roditeljskog doma i predškolske ustanove na dijete. U slobodnoj i otvorenoj komunikaciji odgojiteljskog tima s roditeljima i tima međusobno posebnu ulogu imalo je načelo povjerljivosti.

# SURADNJA S DRUŠTVENIM ČIMBENICIMA

Suradnju smo uspostavili s Dječjim vrtićem Zeko te drugim vrtićima u Virovitičko-podravskoj županiji, Dječjim vrtićem Medenjak iz Vinkovaca, osnovnim školama i Glazbenom školom u Slatini, Osnovnom školom u Mikleušu, Društvom Naša djeca Slatina, Društvom Naša djeca Mikleuš, Gradom Slatina, Općinom Mikleuš, Općinom Nova Bukovica, Općinom Sopje, Općinom Čađavica, Turističkom zajednicom Grada Slatine, Turističkom zajednicom Grada Orahovice, Pučkim otvorenim učilištem i Gradskom knjižnicom, Policijskom postajom Slatina, Radio Slatinom, Atletskim klubom Slatina, Moto-klubom „Speed“ iz Slatine, Župom Sv. Josipa, Tvrtkom Honel Slatina, Zavičajnim muzejem, , Policijskom postajom Slatina, Frizerskim salonom F1-fashion, DVD Slatina, DVD Ćetekovac, Udrugom Sanela radionice iz Zagreba, Udrugom Vretenac Slatina, Udrugom Aum Slatina, Gradskim i županijskim uredom za društvene djelatnosti, Zavodom za javno zdravstvo, Ministarstvom znanosti, obrazovanja i športa te Agencijom za odgoj i obrazovanje te s brojnim udrugama i pojedincima u našem gradu kod kojih smo naišli na razumijevanje i podršku u radu. Odličnu suradnju imamo i s našim roditeljima koji nam pružaju podršku u svakodnevnom radu i svim aktivnostima.

# VREDNOVANJE PROGRAMA

Vrednovanje programa Dječjeg vrtića Suncokret provodilo se je u skladu s odredbama Pravilnika o obrascu i sadržaju pedagoške dokumentacije i evidencije u dječjem vrtiću (NN 83/01).

Radi osiguranja kvalitete odgoja i obrazovanja djece rane i predškolske dobi, redovito smo pratili kvalitetu rada i kontinuirano pratili odgojno-obrazovni proces nakon čega je slijedila zajednička refleksija kroz analiziranje i procjenjivanje kvalitete procesa. Također, redovito se vršio uvid u pedagošku dokumentaciju i praćenja realizacije provedbe plana i projekata u odgojno-obrazovnom procesu. Kroz refleksiju odgojno-obrazovne prakse poticali smo otvorenu raspravu o kvaliteti procesa odgoja i učenja djece, te razvoj kompetencije i intervencije odgojitelja u tom procesu, u cilju utvrđivanja trenutačnog stanja i napređivanja kvalitete rada ustanove. Zajedničkim učenjem i reflektiranjem, omogućili smo bolje razumijevanje vlastitog profesionalnog iskustva i ostvarivanje kvalitetnijeg odgoja i obrazovanja djece, napuštajući tradicionalnu praksu u korist ravnopravnosti svih sudionika.

# REALIZACIJA PLANA I PROGRAMA RADA RAVNATELJICE

Osiguravanjem materijalnih i organizacijskih uvjeta ravnateljica Dječjeg vrtića Suncokret Snježana Dupan-Lovrić omogućila je kvalitetno ostvarenje zadaća Godišnjeg plana i programa rada vrtića te funkcioniranje dječjeg vrtića prema zakonskim odredbama.

Ravnateljica je organizirala i vodila rad i poslovanje vrtića, predstavljala i zastupala vrtić, izrađivala i potpisivala opće akte i usklađivala ih sa zakonskim izmjenama, predlagala godišnji Plana i programa rada Dječjeg vrtića, Kurikulum te Izvješće o radu, pratila primjene zakona i podzakonskih akata i stručno se usavršavala iz te tematike, pratila je rad Upravnog vijeća, provodila Odluka Upravnog i Odgojiteljskog vijeća, drugih tijela i osnivača, sudjelovala u izradi Financijskog plana, pripremila Godišnje izvješće o radu i financijskom poslovanju, kontrolirala narudžbenice, dostavnice i račune, dostavljala ih u knjigovodstvo i odobravala isplate, sklapala ugovore s dobavljačima, provodila postupke upisa djece u vrtić, sklapala ugovore o pružanju usluga vrtića s roditeljima, vršila provedbu ispisa djece sukladno ugovoru, vodila evidencije o radnicima i radnom vremenu radnika, osiguravala pravovremenu isplatu materijalnih prava radnika, izradila plan korištenja godišnjih odmora, izdavala rješenja o korištenju godišnjeg odmora, kontinuirano radila na području zaštite na radu i protupožarne zaštite, brinula o redovitim i periodičnim pregledima strojeva i opreme radi zaštite djece, djelatnika i imovine, pravovremeno nabavljala potrošni i didaktički materijal i osiguravala ostale materijalne uvjete za provođenje odgojno - obrazovnog rada. Omogućavala je stručno usavršavanje djelatnika i praćenje realizacije istog, surađivala s roditeljima i vanjskim suradnicima, koordinirala provedbu projekata na nivou ustanove, surađivala u organizaciji društveno-zabavnih i sportskih aktivnosti, osiguravala otvorenost ustanove za medije, surađivala s Ministarstvom znanosti, obrazovanja i sporta i Agencijom za odgoj i obrazovanje te s ostalim društvenim čimbenicima.

# REALIZACIJA PLANA I PROGRAMA RADA UPRAVNOG VIJEĆA I OSTALIH STRUČNIH TIJELA

*Upravno vijeće* nadziralo je i pratilo rad Ustanove, sastajalo se je i razmatralo probleme iz svog djelokruga rada te odlučivalo i o drugim pitanjima sukladno Zakonu, Statutu i Općim aktima vrtića.

Upravno vijeće je tijekom pedagoške godine donijelo Statut Dječjeg vrtića Suncokret, Izvješće o radu, Godišnji plan i programa rada, Kurikulum, Odluku o organizaciji rada, Odluku o broju izvršitelja za radna mjesta, usvojilo je Izvješće o ozvršenju financijskog plana DV Suncokret, donijelo Financijski plan, Plan upisa, Javnu objavu upisa te Odluku o upisu djece u vrtić. Upravno vijeće prema potrebi je donosilo nove i usklađivalo postojeće Pravilnike sa Statutom i Zakonom, obavljalo ostale zadaće sukladno Zakonu, Statutu i Općim aktima vrtića te rješavalo tekuću problematiku u vrtiću.

*Odgojiteljsko vijeće*: na sjednicama Odgojiteljskih vijeća rješavala su se tekuća stručna pitanja i organizacijska problematika rada vrtića. Odgojiteljsko vijeće održalo je 3 sjednice na kojima su, osim analiza odgojno-obrazovnog rada za proteklo te plana rada za naredno razdoblje, izvedena i dva stručna izlaganja na temu „Dijete – istraživač i stvaralac“ i „Povezani s djetetom“.

# UPISI U NOVU PEDAGOŠKU GODINU

Upisi u novu pedagošku 2019./20. godinu trajali su od 02. do 31.05.2019.g.

U Dječji vrtić Suncokret u Slatini uspisano je 25 djece s područja grada Slatine.

S područja Općine Nova Bukovica upisano je 8 djece.

S područja Općine Sopje upisano je 7 djece.

S područja Općine Čađavice upisano je 5 djece.

U Područni odjel u Mikleušu upisano je 20 djece.

# ZAKLJUČAK

Dječji vrtić Suncokret u ovoj je pedagoškoj godini realizirao sve planirane odgojno-obrazovne ciljeve i zadatke. Veliku pozornost pridavali smo tijekom cijele godine otvorenosti ustanove prema široj zajednici te smo tako sudjelovali na svim gradskim manifestacijama i događanjima organiziranima za djecu.

Organizacijom cjelodnevnog Programa ranog učenja engleskog jezika uveli smo veliku pozitivnu novinu, budući da do sada takvog oblika odgojno-obrazovnog rada s djecom predškolske dobi u našem gradu nije bilo.

Ustrojem rada u Područnom odjelu Mikleuš omogućili smo roditeljima s područja općine Mikleuš kvalitetan oblik odgoja i obrazovanja djece rane i predškolske dobi.

Trudimo se biti i što prilagodljiviji prema potrebama zaposlenih roditelja, te na druge načine, a prvenstveno kvalitetnim odgojno-obrazovnim radom, privući roditelje i djecu u našu ustanovu.

Nadamo se da ćemo svojom otvorenošću i fleksibilnošću prema djeci, roditeljima i njihovim potrebama zadržati postojeći i stvoriti još veći interes za pohađanjem različitih oblika programa koje nudi Dječji vrtić Suncokret.

Izuzetno smo ponosni na državnu „Nagradu Ivan Filipović“ koja je 3. srpnja 2019. u Hrvatskom saboru dodijeljena ravnateljici Snježani Dupan-Lovrić za promicanje pedagoške teorije i prakse.